यह भी सत्य है कि किसी भी बच्चे की प्रथम पाठशाला परिवार ही है। माता-पिता ही बच्चों के प्रथम शिक्षक होते हैं, जीवन का पहला पाठ बच्चा घर में ही सीखता है; लेकिन स्कूल में जाकर वह दुनिया को जानता है, समझता है, तभी वह सच्चे अर्थो में पूर्ण मानव बनता है। यहीं पर आकर शिक्षक का दायित्व महत्वपूर्ण हो जाता है। एक बच्चे के लिए शिक्षक उसका आदर्श होता है। किसी भी छोटे बच्चे के मन में यह विश्वास दृढ़ रहता है कि उनका शिक्षक जो बोलता है, वह गलत हो ही नहीं सकता। यही वजह है कि जब बच्चा स्कूल जाने लगता है, तो माता-पिता के बाद बच्चा यदि किसी और की बात मानता है, तो वह है शिक्षक। परंतु क्या अब हम ऐसे आदर्श शिक्षकों के उदाहरण दे सकते हैं? अब तो गुरु और शिक्षक का नाता भी व्यावसायिक हो गया है। जितना पैसा, उतना ज्ञान।